MT
3.7.2023
Il-Ġurnal Uffiċjali tal-Unjoni Ewropea
C 235/41
Rikors ippreżentat fit-13 ta’ Marzu 2023 – Állatorvostudományi Egyetem vs Il-Kunsill u Il-Kummissjoni (Kawża T-133/23) (2023/C 235/55) Lingwa tal-kawża: l-Ingliż Partijiet Rikorrent: Állatorvostudományi Egyetem (Budapest, l-Ungerija) (rappreżentanti: V. Łuszcz u K.
Bendzsel Varga, avukati) Konvenuti: Il-Kunsill tal-Unjoni Ewropea u l-Kummissjoni Ewropea
Talbiet Ir-rikorrenti titlob li l-Qorti Ġenerali jogħġobha: — tannulla l-Artikolu 2(2) tad-Deċiżjoni ta’ Implimentazzjoni tal-Kunsill (UE) 2022/2506 tal-15 ta’ Diċembru 2022 (1), parzjalment sa fejn jipprovdi “jew ma’ kwalunkwe entità miżmuma minn tali trust ta’ interess pubbliku” u sa fejn dik id-dispożizzjoni tad-Deċiżjoni 2022/2506 tikkonċerna lir-rikorrenti; — tannulla d-Dikjarazzjoni Konġunta tas-26 ta’ Jannar 2023 tal-Kummissarji Hahn u Gabriel dwar l-applikazzjoni tad-Deċiżjoni ta’ Implimentazzjoni tal-Kunsill tal-15 ta’ Diċembru 2022 fir-rigward ta’ trusts ta’ interess pubbliku sa fejn hija kkonċernata r-rikorrenti; — tannulla l-komunikazzjonijiet tal-Kummissjoni tal-20 ta’ Jannar, tal-21 ta’ Frar u tat-3 ta’ Marzu 2023, ippubblikati bħala “Avviżi” jew “FAQ” fuq il-portal ta’ ERASMUS+ u ta’ Horizon Europe, kif sar riferiment għalihom fl-imsemmija Dikjarazzjoni Konġunta, sa fejn jikkonċernaw lir-rikorrenti; — tannulla l-att tal-Kummissjoni li kien jagħmel parti minn email ta’ European Health and Digital executive Agency (HADEA) tal-25 ta’ Jannar 2023 mibgħuta lill-koordinatur tal-konsorzju fi Project Digital Europe fil-qasam ta’ teknoloġija informatika u xjena tal-ikel (TRACE4EU), sa fejn hija kkonċernata r-rikorrenti; — tikkundanna lill-Kunsill u lill-Kummissjoni kif ukoll lil kwalunkwe intervenjent ieħor għall-ispejjeż.
Motivi u argumenti prinċipali Insostenn tar-rikors tagħha, ir-rikorrenti tinvoka erba’ motivi. 1.
L-ewwel motiv ibbażat fuq ksur tar-Regolament ta’ Kondizzjonalità (2) tad-dover li jingħataw raġunijiet adegwati, il-prinċipju ta’ proporzjonalità, l-Artikolu 16 tal-Karta tad-Drittijiet Fundamentali tal-Unjoni Ewropea, u tar-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 (3). — Ir-rikorrenti ssostni li l-Kummissjoni u l-Kunsill (i) naqsu milli jistabbilixxu r-relevanza tal-ksur għall-ġestjoni finanzjarja soda tal-baġit tal-Unjoni jew tal-protezzjoni tal-interessi finanzjarji tal-Unjoni u naqsu milli jistabbilixxu rabta ġenwina bejn il-ksur u r-riskju gravi li tiġi affettwata l-ġestjoni finanzjarja soda tal-baġit tal-Unjoni jew il-protezzjoni tal-interessi finanzjarji tal-baġit tal-Unjoni; u (ii) naqsu milli jistabbilixxu l-proporzjonalità tal-miżura taħt l-Artikolu 5(3) tar-Regolament ta’ Kondizzjonalità.
Ir-rikorrenti tqis ukoll li l-Kummissjoni u l-Kunsill wettqu żbalji ta’ evalwazzjoni, kisru r-Regolament ta’ Kondizzjonalità u kisru l-obbligu li jiġu pprovduti raġunijiet adegwati f’dan ir-rigward.
Ir-rikorrenti tqajjem ukoll il-motiv ta’ illegalità kontra r-Regolament ta’ Kondizzjonalità, fil-każ li r-Regolament jeskludi eżenzjonijiet individwali mill-applikazzjoni tad-deċiżjoni kkontestata. 2.
It-tieni motiv ibbażat fuq ksur tal-prinċipju ta’ preżunzjoni ta’ innoċenza u ksur tal-prinċipju ta’ trattament ugwali u ta’ nondiskriminazzjoni. 3.
It-tielet motiv ibbażat fuq ksur tad-dritt li wieħed jopera fuq suq mingħajr distorsjoni (Artikolu 16 tal-Karta tad-Drittijiet Fundamentali tal-Unjoni Ewropea flimkien mal-Artikoli 101-108 TFUE). 4.
Ir-raba’ motiv ibbażat fuq ksur tal-prinċipji ta’ ċertezza legali, aspettattivi leġittimi u ksur tar-rekwiżiti formali essenzjali.